10-jarige sterf toe hy in mielies vassit | Maroela Media
10-jarige sterf toe hy in mielies vassit
Bennie Bezuidenhout (10) wat dood is nadat hy in 'n oortapwa vol mielies beland het (Foto verskaf aan Maroela Media)
Bennie Bezuidenhout (10), die jongste seun van Ben en Jeanet van die plaas Sterkloop in die Stoffberg-distrik, word Woensdag begrawe nadat hy in 'n oortapwa vol mielies beland het.
"Bennie het verlede week Dinsdag omstreeks 13:45 ongesiens op die wa geklim waar werkers op die werf besig was om mielies oor te tap," het Jeanet aan Maroela Media gesê. "Hy het vermoedelik gegly en die mielies wat deur 'n sluis uitgeloop het, het hom na onder getrek en sy voetjie het in die proses in die sluis vasgehaak."
Die werkers het besef dat die mielies nie meer uitloop nie, en het ondersoek ingestel. "Hulle kon sy voetjie sien uitsteek by die sluis. Hulle het hom probeer uittrek, maar sy voet het skuinsgedraai en vasgehaak." Die mielies was moontlik egter te glad vir Bennie om behoorlik vastrapplek te kry toe hy gegly het.
Een van die werkers het intussen na die huis gehardloop waar Ben sr. met landbouagente vergader het. "Ben het die wa so vinnig as moontlik omgestoot met 'n TLB en onmiddellik mond-tot-mond-asemhaling en hartmassering toegepas," het Jeanet verduidelik. Dit was reeds te laat om hom by te bring.
"Dis vir enige plaaskind 'n groot plesier om in die mielies te speel, en mens besef nie hoe gevaarlik dit kan wees nie," het sy gesê. "Dit het só vinnig gebeur. As hierdie voorval as 'n waarskuwing aan ander ouers kan dien, dan het my seun nie verniet gesterf nie." Jeanet maan ouers om baie versigtig te wees wanneer hulle kinders op die plaas in die mielies speel.
Bennie laat sy ouers, sy ouboet Renier (12), en oumas San Erasmus en Marietjie Bezuidenhout na. "Ons het tuisskoolonderrig aangebied deur Impak, so ons het alles saam gedoen," het Jeanet gesê. "Sy plek is leeg."
Bennie word Woensdag deur ds. Nico Swart uit die APK Belfast in Mpumalanga begrawe.
Twee naby Rustenburg gestenig
Swendelaars misbruik glo Gauteng-premier se naam
Innige simpatie met julle groot verlies.
Woorde kan nie beskryf hoe verskriklik jammer ek vir jul voel. My innige simpatie. Mag die liewe Heer jul in hierdie tyd van jul hartseer en verlies, so styf vashou,sterk en vertroos.
Wat 'n hartseer verhaal! My innige simpatie!
Ai, Bennie se mense, sterkte aan julle. Jeanet, watter waar woorde van jou dat dit vir ander 'n les moet wees om uiters versigtig te wees. Duidelik was hierdie 'n ongeluk wat net gewag het om te gebeur. Die mielies werk dan ook soos dryfsand ? As dorpskind was dit altyd 'n groot plesier tussen die mielieblare en om in plaasdamme en waterkuile te swem. My pa het altyd gemaan om versigtig te wees vir waterkuile waarvan die vorm en diepte verander na 'n spruit in vloed was. Daar kan ook lyndrade se doringdraad onder die oppervlakte van die water… Lees meer »
So in my hart jammer vir julle verlies! Mag ons liewe Vader julle vertroos en bemoedig en met Sy groot liefde en vrede vul!